O‘ZBEKISTON RESPUBLIKASI VA QIRG‘IZISTON RESPUBLIKASI XO‘JALIKLARI TOMONIDAN YaYLOVLARDAN FOYDALANISh TO‘G‘RISIDA

O‘zbekiston Respublikasi bilan Qirg‘iziston Respublikasi o‘rtasida do‘stlik va hamkorlik to‘g‘risidagi Shartnomaga muvofiq Vazirlar Mahkamasi qaror qiladi:
 1. O‘zbekiston Respublikasi xo‘jaliklari tomonidan Qirg‘iziston Respublikasi hududidagi va Qirg‘iziston Respublikasi xo‘jaliklari tomonidan O‘zbekiston Respublikasi hududidagi yaylovlardan ijara shartlari bo‘yicha foydalanish to‘g‘risida O‘zbekiston Respublikasi va Qirg‘iziston Respublikasi qishloq xo‘jaligi vazirlari tomonidan 1992-yil 11-aprelda imzolangan Bitim tasdiqlansin (ilova qilinadi).
 2. Andijon, Namangan, Farg‘ona va Toshkent viloyatlarining, shuningdek, tegishli nohiyalarning hokimlari Qirg‘iziston Respublikasining nohiya va viloyat hokimiyat va boshqaruv organlari bilan birgalikda foydalanishga berilgan yaylovlar maydonlarini, ulardan foydalanish tartibi, muddatlari va shartlarini, ijara haqi miqdorlarini kelishib olsinlar va mazkur masalalar yuzasidan shartnomalar tuzsinlar.
 3. Mazkur qarorning bajarilishini nazorat qilish Andijon, Namangan, Farg‘ona va Toshkent viloyatlarining hokimlari zimmasiga yuklatilsin.
 Qirg‘iziston Respublikasi va O‘zbekiston Respublikasining vakolatli vakillari Qirg‘iziston Respublikasi bilan O‘zbekiston Respublikasi o‘rtasida do‘stlik va hamkorlik to‘g‘risidagi Shartnomaning 8-moddasiga amal qilib, quyidagilar to‘g‘risida ahdlashdilar:
 1. Qirg‘iziston Respublikasining Davlat mustaqilligi to‘g‘risidagi deklaratsiyaga va O‘zbekiston Respublikasining Davlat mustaqilligi to‘g‘risidagi deklaratsiyaga asoslanib, o‘zaro foydali hamkorlik asosida do‘stlikda va murosa qilib yashashga intilib hamda Qirg‘iziston Respublikasining va O‘zbekiston Respublikasining yer to‘g‘risidagi qonunlariga amal qilib, vakolatli vakillar, o‘zaro foydali shartlarda Respublikalarning hududlarida yaylov chorvachiligi uchun yaylovlardan foydalanish mumkin, deb hisoblaydilar. 
 2. Yaylov chorvachiligi uchun yaylov maydonlaridan foydalanish ijara shartlari bo‘yicha amalga oshiriladi.
 3. Ijaraga beriladigan yaylovlarning maydonlari, ulardan foydalanish muddatlari, shartlari, shuningdek, boqiladigan chorva mollari soni va ijara haqi miqdori nohiya davlat ma’muriyati boshliqlari tomonidan viloyatlar davlat ma’muriyati bilan kelishgan holda belgilanadi va shartnoma bilan rasmiylashtiriladi. Shartnomada o‘rmonzorlardan foydalanish qoidalari aks ettirilgan bo‘lishi kerak.
 Tomonlardan biri shartnoma shartlarini bajarmagan taqdirda ikkinchi tomonning talabi bo‘yicha shartnoma bekor qilinishi mumkin.
 4. Qishloq xo‘jaligi mahsulotlarining narxlari erkinlashtirilgan, o‘zgargan hollarda bir gektar yaylov uchun ijara haqi miqdori har yili shartnomalar tuzilayotganda tuzatib boriladi.
 Ijara haqi, ijaraga beruvchilarning taqdimnomasiga ko‘ra, har yili 1-apreldan kechikmasdan, 1992-yilda esa 1-sentabrgacha maxsus schyotlarga o‘tkaziladi.
 Yaylovni ijaraga olganlik haqi belgilangan muddatda to‘lanmagan taqdirda ijaraga oluvchi yaylovlardan foydalanish huquqidan mahrum qilinadi.
 Shartnoma asosida yaylovlardan foydalanishning yuqorida ko‘rsatilgan shartlari Qirg‘iziston Respublikasi tomonidan foydalanilayotgan O‘zbekiston Respublikasining Toshkent viloyati yaylovlariga ham tegishlidir.
 5. Mollarni boshqa joyga ko‘chirish respublikalarda belgilangan mollarni ko‘chirish trassalari bo‘yicha, veterinariya-sanitariya qoidalariga rioya qilgan holda amalga oshiriladi. Shartnomaga muvofiq, ijaraga berilgan yaylovlardan faqat ijarachilar tomonidan mol boqish uchun foydalanilishi kerak.
 6. Ijaraga olingan yerlarda obyektlar qurish va ulardan foydalanish tegishli viloyat va nohiya davlat ma’muriyatining ruxsati bo‘yicha amalga oshiriladi.
 7. Mazkur Bitim bir xil yuridik kuchga ega bo‘lgan 2 (ikki) nusxada tuzilgan va imzolangan bo‘lib, Qirg‘iziston Respublikasi va O‘zbekiston Respublikasi Hukumatlari tomonidan tasdiqlanadi hamda Bishkek va Toshkent shaharlarida saqlanadi. 
 Bitim tasdiqlangan kundan boshlab kuchga kiradi. 
 Tasdiqlangan Bitimlarning nusxalari Qirg‘iziston Respublikasi va O‘zbekiston Respublikasining tegishli viloyat davlat ma’muriyatlari boshliqlariga amal qilish va bajarish uchun yuboriladi.
 Qirg‘iziston Respublikasi nomidan K.A.ASANOV — Qishloq xo‘jaligi vaziri 
 O‘zbekiston Respublikasi nomidan M.Y. ISLOMOV – Qishloq xo‘jaligi vaziri 
 O‘sh shahri, 1992-yil 11-aprel